จรัญกำไรร่วง 100%
ต้นทุนสินไหมรถยนต์เพิ่ม ไตรมาสแรกทำเบี้ยได้ 51 ล้านบาท
23 พ.ค. 2560

ต้นทุนสินไหมรถยนต์เพิ่ม ไตรมาสแรกทำเบี้ยได้ 51 ล้านบาท
จรัญประกันภัยกำไรหดกว่า 100% เหตุสินไหม พ.ร.บ. ค่าขาดประโยชน์ เพิ่ม ทำต้นทุนสินไหมพุ่ง
นายสุกิจ จรัญวาศน์ กรรมการผู้จัดการ บริษัท จรัญประกันภัย เปิดเผยว่า ในช่วงไตรมาสแรกที่ผ่านมา บริษัทขาดทุนสุทธิ 1.4 แสนบาท ลดลง 102.2% เมื่อเทียบกับงวดเดียวกันของปีก่อนที่มีกำไรสุทธิ 6.6 ล้านบาท ซึ่งเป็นผลมาจากค่าสินไหมทดแทนที่เพิ่มขึ้น 39.6% หรือ 21 ล้านบาท 
ทั้งนี้ บริษัทมีเบี้ยรับรวม 51 ล้านบาท ลดลงจากงวดเดียวกันของปีก่อน 10.6% แบ่งเป็นเบี้ยประกันภัยรถยนต์ 25.5 ล้านบาท เบี้ยประกันอัคคีภัย 12.1 ล้านบาท ที่เหลือเป็นประกันภัยอื่นๆ หลังจากหักค่าเบี้ยประกันภัยต่อ และตั้งสำรองเบี้ยที่ยังไม่ถือเป็นรายได้ ทำให้บริษัทมีเบี้ยประกันภัยที่ถือเป็นรายได้สุทธิ 36.8 ล้านบาท ลดลง 16.5% ขณะที่มีรายได้รวม 45 ล้านบาท ลดลง 13.5% 
แหล่งข่าวจากบริษัท จรัญประกันภัย กล่าวว่า ในปีที่ผ่านมาสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้กำหนดแนวทางให้ผู้เอาประกันภัยบุคคลที่ 3 สามารถเรียกร้องค่าขาดประโยชน์จากการใช้รถและการเสื่อมสภาพต่างๆ ได้ และยังมีกรณีกรมธรรม์ภาคบังคับ (พ.ร.บ.) เพิ่มความคุ้มครองอีก ทำให้อัตราส่วนค่าสินไหมทดแทนของการประกันภัยรถยนต์เพิ่มขึ้นมาก
แหล่งข่าวเปิดเผยว่า บริษัทยังเน้นทำการตลาดไปที่ประกันภัยรถยนต์ และการประกันภัยทรัพย์สิน รวมถึงการขยายฐานลูกค้าไปสู่ตลาดภูมิภาคท้องถิ่นที่มีศักยภาพสูงขนาดกลางถึงขนาดเล็ก เช่น บ้านพักอาศัยส่วนบุคคล สำหรับการประกันอัคคีภัย เพื่อเป็นการกระจายความเสี่ยงและจำกัดความเสียหายของการเรียกร้องค่าสินไหมทดแทนในวงเงินที่ไม่กระทบต่อความมั่นคงของบริษัท โดยลูกค้าส่วนใหญ่เป็นลูกค้ารายย่อย